'ANC se raspolitiek is gevaarlik' - Solidariteit | Maroela Media
Die foto van Anchen Dreyer, DA-LP, wat by die Solidariteit Beweging se Toekomsberaad geneem is. Foto: Phillip Bruwer
Die vakbond Solidariteit het vandag gewaarsku dat die ANC se korttermynverkiesingsveldtog, wat op ras geskoei is, langtermyngevolge vir Suid-Afrika gaan hê. Die vakbond meen die ANC se strategie is om die verkiesing te omskep in 'n rassesensus.
Die vakbond het bygevoeg dat die DA se reaksie ongelukkig die rasse-agenda versterk. 'n Minderheid word gevolglik vasgevang in die rassedebat tussen twee partye om die hart van die meerderheid te verower.
Dr. Dirk Hermann, bestuurshoof van Solidariteit, het gesê die ANC se kriminalisering van die Afrikanergeskiedenis is gevaarlik. "Hulle ontwikkel 'n narratief oor die geskiedenis wat hul rasse-agenda dien. Om [Paul Kruger] te beskryf as 'n genadelose, bloeddorstige rassis uit die koloniale era onder wie se bewind swart mense onderwerp is aan massamoord, marteling en die vernietiging van gemeenskappe, is 'n onverantwoordelike, gevaarlike, subjektiewe en vals narratief oor die geskiedenis," het hy gesê.
Maroela Media het vroeër berig nóg 'n herrie oor beweerde rassisme het Vrydag op sosiale media losgebars nadat 'n foto van Dreyer, wat tydens Solidariteit se Toekomsberaad langs 'n kartonuitknipsel van Paul Kruger geneem is, wyd versprei is. Keith Khoza, woordvoerder van die ANC, het op Twitter teen die foto uitgevaar.
Solidariteit waarsku dat, ten spyte daarvan dat dit mense vir korttermyn-politieke gewin opsweep, dit langtermynverdeling en haat tot gevolg kan hê. "Deurdat die ANC die Afrikaner se geskiedenis in sy totaliteit kriminaliseer, word Afrikaners gekriminaliseer en word ek 'n rassis bloot omdat ek 'n Afrikaner is," het Hermann verduidelik. "Dit is gevaarlike politiek van 'n meerderheid in mag. Onderliggend is daar 'n desperaatheid in die soort politiek van 'n party wat besig is om as regering te misluk en weerligafleiers soek om ondersteuners te mobiliseer."
Hermann voeg by daar is verskillende narratiewe oor die geskiedenis en ons moet ruimte daarvoor in Suid-Afrika skep. "My narratief oor Kruger is dié van 'n held wat teen 'n koloniale mag geveg het. Hy simboliseer 'n stryd vir vryheid. Ek is trots op sy bydrae tot die geskiedenis en gedenk hom graag. Vir baie Afrikaners is Kruger een van die grootste Afrikaners van alle tye. Die ANC se siening oor Kruger is niks anders as 'n belediging nie.
"Kruger was 'n wyse ou man en een van die wyshede wat hy oorgedra het, was dat daar uit die verlede geneem moet word wat goed is en dat die toekoms daarop gebou moet word. Die ANC sal baie beter vaar as hulle dié wysheid van Kruger oorneem."
Solidariteit sê hy gaan nie die belediging van Kruger en die kriminalisering van Afrikaners se geskiedenis aanvaar nie. "Om Kruger uit te sonder as slagter van mense, argitek van apartheid en dan nog vergelykings met Hitler te tref, gaan net te ver," het Hermann gesê. "Dit is histories ongeloofwaardig en ontbloot die ANC as historiese propagandiste wat emosies opsweep. Ná hierdie tirade van die ANC kan niemand hul sienings oor die geskiedenis meer ernstig opneem nie."
Volgens Hermann kan die ANC se siening van Kruger, as slagter van swart mense, die lig op die ANC se eie struggle-geskiedenis werp. "Talle helde in die ANC se storie was eerder slagters van mense, maar hulle word in die ANC-narratief mooi verpak as volkshelde. In 'n debat oor Suid-Afrika moet die ANC se narratief behoorlik uitgedaag word. Solidariteit gaan dit graag doen."
Hermann het dit ook benadruk dat die geleentheid ter sprake nie 'n Kruger-herdenking was nie, maar die Solidariteit Beweging se Toekomsberaad wat op 10 Oktober plaasgevind het. Dit was ook dieselfde dag as die ANC se beleidskonferensie en daarom was daar 'n tong-in-die-kies-plakkaat om Paul Kruger se "verjaarsdag" te vier. "Anchen Dreyer van die DA was een van 2 700 gaste en meningsvormers van oor 'n wye spektrum wat die beraad bygewoon het. Sy het geen toespraak gelewer of andersins daar opgetree nie. Dit is deur die ANC opgemaak."
'Bring it on' ANC julle gaan val saam julle volkshelde
Dankie Solidariteit en Dirk Hermann. So bly iemand staan op vir my geskiedenis!
Ek sal graag wil weet wat die ANC van Shaka en Dingaan te sê het siende dat hulle oom Paul so uitkryt as 'n wreedaard en rassis?
Shaka en Dingaan was Zoeloes. As ek reg onthou volgens my geskiedenis boeke? Ons mag nie hulle "onbewese" dade aanhaal nie.
Ek troos my hieraan… Dawid het Goliat verslaan… Die grootste en sterkste vorste ter wêreld het al geswig voor God se Almag! "Bring it on ANC" julle mag is en sal altyd beperk wees! As dit klaar is is dit klaar!